ཆོས་ཉིད་ནམ་མཁའི་ཀློང་མཛོད་ལས༔ མཁའ་འགྲོའི་མེ་གཏད་ཟབ་མོ་བཞུགས་སོ༔
༠༠༠༠བརྡ་ཡིག༥༡༤༔ མཁའ་འགྲོའི་མེ་ཡི་གཏད་གཟེར་ལ༔ གྲུ་གསུམ་སྟེང་དུ་ཆོས་འབྱུང་ནག༔ མཐའ་མར་མེ་རི་དབུས་སུ་ཧཱུྃ༔ སྟེང་དུ་དྲག་ཤིང་ཆག་གང་བས༔ མེ་ཡི་ཧོམ་གཟར་གྲུ་གསུམ་བརྩིགས༔ འབྲུ་སྣ་ལིང་རོ་ཤ་ཁྲག་བསྲེས༔ སྦྱངས་སྔགས་ལན་གསུམ་ཧ་ཧོ་ཧྲཱིས༔ བསྲེག་རྫས་རྣམས་དགྲ་བགེགས་ཀྱི་ཤ་ཁྲག་ལས་གྲུབ་པའི་འདོད་ཡོན་མི་ཟད་པ་རྒྱན་གྱི་འཁོར་ལོའི་རོལ་པར་གྱུར་པ་རྣམས་ཡེ་ཤེས་ཀྱི་མཁའ་འགྲོ་མ་རྣམས་ཀྱི་ཞལ་དུ་བསྟབ་པ་ཙམ་གྱིས་ཁམས་གསུམ་གྱི་སྡིག་སྒྲིབ་སྡུག་བསྔལ་ཐམས་ཅད་ཡེ་ཤེས་ལྔའི་མེ་ཧོམ་དུ་ལྷག་མ་རྗེས་ཤུལ་ཙམ་ཡང་མ་ལུས་པར་སྦྱོང་བྱེད་ཀྱི་རང་བཞིན་ཅན་དུ་གྱུར༔ ཨོཾ་མ་ཧཱ་ཤུ་ནྱ་ཏཱ་ཛྙཱ་ན་སོགས༔ སྟོང་པའི་ངང་ལས་མདུན་དུ་དུར་ཁྲོད་རབ་འཇིགས་མེ་རླུང་འཚུབས་མའི་ཀློང་དུ་ཧཱུྃ་ཡིག་མཐིང་ནག་གནས་སུ་གྱུར་པ་ལས་པདྨ་ཉི་མ་སྡེ་བརྒྱད་གཅལ་དུ་བཀྲམ་པའི་སྟེང་དུ་མ་ཅིག་ཁྲོས་མ་ནག་མོ་ཞལ་གཅིག་ཕྱག་གཉིས་སྤྱན་གསུམ་ནམ་མཁའི་དབྱིངས་ལ་གཟིགས་པ་ཞལ་གདངས་ཤིང་མཆེ་བ་བཞི་གཙིགས་པ༔ ལྗགས་གློག་དམར་ལྟར་འདྲིལ་ཞིང་དགྲ་བགེགས་ཀྱི་ཤ་ཁྲག་རུས་པ་ཕུང་ཁམས་སྐྱེ་མཆེད་དབང་ཡུལ་སྲོག་དབུགས་ཐམས་ཅད་ཆེམ་ཆེམ་གསོལ་བ༔ དབུ་སྐྲ་དམར་སེར་སྲིད་པའི་རྩེ་མོར་མེ་ལྟར་འབར་བའི་ཁྲོད་དུ་ཕག་ཞལ་ནག་པོ་གྱེན་དུ་ངུར་བ༔ ཕྱག་གཡས་འཁོར་བ་རྩད་ནས་གཅོད་པའི་གྲི་གུག་དང་གཡོན་པས་ཁམས་གསུམ་ཁྲག་ཏུ་རོལ་པའི་ཐོད་ཁྲག་ཐུགས་ཀར་བསྣམས་པ༔ ཞབས་གཉིས་པད་ཉི་རོའི་གདན་ལ་གར་སྟབས་སུ་བཞུགས་ཤིང་ཁ་ཊཱྃ་ཀ་བརྟེན་པ༔ དུར་ཁྲོད་ཆས་བརྒྱད་ཀྱིས་བརྒྱན་ཅིང་ཡེ་ཤེས་ཀྱི་མེ་དཔུང་འབར་བའི་ཀློང་ན་བཞུགས་པའི་གནས་གསུམ་ཡི་གེ་གསུམ་ལས་འོད་འཕྲོས་པས་ཡེ་ཤེས་པ་སྤྱན་དྲངས་ལ་བསྟིམ་མོ༔ ཧཱུྃ༔ དག་པ་མཁའ་སྤྱོད་གཞལ་ཡས་ནས༔ ཁྲོས་མ་ནག་མོ་གཤེགས་སུ་གསོལ༔ ཡེ་ཤེས་དབྱིངས་ཀྱི་མཁའ་འགྲོའི་ཚོགས༔ ཁྲོས་མའི་རྣམ་པར་གཤེགས་སུ་གསོལ༔ དམ་ཚིག་ཡེ་ཤེས་གཉིས་མེད་ངང་༔ ཁམས་གསུམ་རོལ་ཕྱིར་བཞུགས་སུ་གསོལ༔ འགྲོ་ཀུན་མྱང་འདས་ཀློང་སྒྲོལ་ཕྱིར༔ སྒོ་གསུམ་གུས་པས་ཕྱག་འཚལ་ལོ༔ ཕཊ་ཕཊ་ཕཊ༔ སྲི་གདོན་ཁམས་གསུམ་འཁོར་བའི་གཤེད༔ བསྒྲལ་བའི་ཁྲག་གི་ཡོབ་ཆབ་དང་༔ ཆུ་སེར་ཞབས་བསིལ་དབང་པོ་ལྔའི༔ མེ་ཏོག་དང་ནི་ཤ་ཆེན་སྤོས༔ ཞུན་ཆེན་མར་མེ་མཁྲིས་པའི་དྲི༔ ཤ་རུས་ཞལ་ཟས་རྐང་གླིང་དང་༔ ཐོད་རྔ་ལ་སོགས་མཉེས་མཆོད་འབུལ༔ ཕཊ་ཕཊ་ཕཊ༔ ཧཱུྃ༔ སྐུ་གསུམ་ཡེ་ཤེས་མཁའ་འགྲོའི་ཚོགས༔ ཡོངས་འདུས་ཁྱབ་བདག་ཁྲོས་མའི་སྐུ༔ འཁོར་བ་མྱང་འདས་ངང་སྒྲོལ་བའི༔ དབྱིངས་ཀྱི་ཡུམ་ཆེན་ཁྱོད་ལ་བསྟོད༔ ཕཊ་ཕཊ་ཕཊ༔ གདོན་དུག་གསུམ་བསྒྲལ་བའི་ཤ་ཁྲག་རུས༔ སྐུ་གསུམ་མཁའ་འགྲོའི་ཞལ་དུ་བསྟབ༔ རྗེས་ཤུལ་མེད་པར་བཞེས་ཤིག་རོལ༔ སྐྱེ་མེད་ཀློང་དུ་ཛྭ་ལ་རཾ༔ ཕཊ༔ བགེགས་དུག་ལྔ་བསྒྲལ་བའི་ཕུང་པོ་འདི༔ རིགས་ལྔའི་མཁའ་འགྲོའི་ཞལ་དུ་བསྟབ༔ ལྷག་མ་མེད་པར་ཆེམ་ཆེམ་རོལ༔ རྗེས་ཤུལ་མེད་པར་ཛྭ་ལ་རཾ༔ ཕཊ༔ སྲི་བདུད་བཞི་བསྒྲལ་བའི་ཕུང་པོ་འདི༔ ལས་བཞིའི་མཁའ་འགྲོའི་ཞལ་དུ་བསྟབ༔ ལྷག་མ་མེད་པར་ཆེམ་ཆེམ་རོལ༔ རྗེས་ཤུལ་མེད་པར་ཛྭ་ལ་རཾ༔ ཕཊ༔ འདྲེ་ལས་ཉོན་བསྒྲལ་བའི་ཕུང་པོ་འདི༔ མ་ཁྲོས་མ་ནག་མོའི་ཞལ་དུ་བསྟབ༔ ལྷག་མེད་ཆེམ་ཆེམ་རོལ༔ རྗེས་ཤུལ་མེད་པར་ཛྭ་ལ་རཾ༔ ཕཊ་ཕཊ་ཕཊ༔ ཧཱུྃ༔ བདག་སོགས་ཁམས་གསུམ་འཁོར་བའི་སེམས་ཅན་ཀུན༔ རྣམ་མཁྱེན་ཐར་ལམ་བགྲོད་ལ་གེགས་བྱེད་ཅིང་༔ ངན་སོང་འཁོར་བའི་བཙོན་དུ་འཆིང་བྱེད་དགྲ༔ མ་ལུས་བསྡུས་ཏེ་གཅིག་ཏུ་བཟླུམ་བྱས་ནས༔ དབྱིངས་ཀྱི་ཡུམ་ཆེན་ཁྲོས་མ་ཁྱོད་ལ་གཏད༔ མཉམ་ཉིད་ཧོམ་ཁུང་ཡངས་པའི་ཞལ་དུ་བསྟབ༔ འགགས་མེད་རོལ་པ་ཆེན་པོའི་མགྲིན་པར་བྲུབ༔ ཆོས་ཉིད་རོལ་པ་ཆེན་པོའི་ཐུགས་སུ་བསྲེ༔ བདེ་གཤེགས་སྙིང་པོའི་དབྱིངས་སུ་སངས་རྒྱས་ཤོག༔ ཨོཾ་བཛྲ་ཀྲོ་ངྷི་ཀ་ལི་བྃ་ཧ་རི་ནི་ས་ས་མ་ཡ་སྲི་གདོན་གནོད་བྱེད་སརྦ་ཤ་ཏྲུཾ་མཱ་ར་ཡ་ཛྭ་ལ་རཾ་ཁཱ་ཧི༔ ལན་བརྒྱ་བརྗོད་དེ་སྟོབ༔ སྣང་སྲིད་ཐམས་ཅད་ཡེ་ཤེས་འཁའ་འགྲོའི་ཀློང་དུ་རིག་སྟེ༔ སྲི་གདོན་གནོད་བྱེད་བསྲེག་རྫས་དང་མཉམ་དུ་འུབ་ཀྱིས་བསྡུས་ཏེ་ཁྲོས་མའི་ཞལ་དུ་མགོ་མཇུག་ལོག་ནས་རྐང་མཐིལ་སྐྱ་ལྷག་གེ་སོང་བར་བསམ༔ ཞེས་ཕུལ་ནས༔ ཨོཾ༔ ཡེ་ཤེས་ཁྲོས་མ་དབྱིངས་སུ་གཤེགས༔ དམ་ཚིག་ཁྲོས་མ་མེ་རུ་དེངས༔ སྤྲོས་པ་བྲལ་བའི་དབྱིངས་སུ་བཞག༔ ཆོས་སྐུའི་ཀློང་དུ་བདེ་བར་གཤེགས༔ ཅེས་བརྗོད་མི་དམིགས་ངང་དུ་མཉམ་པར་བཞག༔ དེ་ནས་ཐལ་སོལ་མཆོད་རྟེན་ནམ་ལམ་རྒྱ་གྲམ་མམ་བྲག་ཞབས་སུ་མནན་ཏེ༔ ཕཊ་ཕཊ་ཕཊ༔ རང་ཉིད་ཁྲོས་མ་ནག་མོ་ཡི༔ ཕྱག་གཡས་གྲི་གུག་སར་གདབ་པས༔ ས་གཞི་གས་པའི་འོག་རིམ་ནས༔ འཆི་བདག་ལས་ཀྱི་གཤིན་རྗེ་ཐོན༔ གནམ་ས་ཙམ་གྱི་ཞལ་གདངས་ཤིང་༔ གངས་རི་ཙམ་གྱི་མཆེ་བ་གཙིགས༔ གློག་དམར་ཙམ་གྱི་མཆེ་བ་གཙིགས༔ གློག་དམར་ཙམ་གྱི་ལྗགས་འདྲིལ་བར༔ ཟ་འདྲེ་ཤི་གཤེད་དཔུང་ཚོགས་བཅས༔ ལྷག་མ་མེད་པར་བསྟབ་པར་བསམ༔ ཧོཿ ཀླུ་བདུད་ནག་པོ་སྟོབས་པོ་ཆེ༔ ཡ་མ་རཱ་ཛ་དྲག་ཤུལ་བདག༔ ཁྱེད་ཅག་སྔོན་གྱི་ཐ་ཚིག་ཅན༔ དམ་ཚིག་གཉན་པོ་རྗེས་བསྐུལ་གྱི༔ གནོད་བྱེད་སྲི་གདོན་མ་ལུས་པ༔ ཁྱོད་ལ་གཏད་དོ་གཉེར་རོ་བཅོལ༔ མ་བཏང་ཟུངས་སྡོམས་འཆིང་མཛོད་ཅིག༔ མཐུ་རྩལ་ཅི་འདུག་ཁྱོད་ལ་བལྟ༔ རེམ་ཞིག་བཀའ་དང་དམ་ཚིག་རྒྱ༔ གནས་འདིའི་ལྷ་འདྲེ་དྲག་རྩལ་ཅན༔ ཁྱོག་ལ་མཐུ་རྩལ་ཅི་འདུག་བལྟ༔ ངས་ནི་གཏད་འདི་བཅོལ་གཏམ་བགྱིས༔ གང་དུ་སུ་ལ་མ་ཤོར་རེམ༔ སླན་ཆད་ལྡང་མེད་བཀའ་རྒྱ་ཡིན༔ མ་འདའ་བཛྲ་ས་མ་ཡ༔ ཞེས་གཏད་ནས་སླར་སྦྱིན་བདག་གི་ཁྱིམ་དུ་འགྲོ་ན་གོམ་པ་དགུའི་མཚམས་སུ་ཐོ་བརྩིག་ལ་ཁྱུང་དུ་བསྒོམ་ནས་མཚམས་བཅད༔ རང་ཁྱིམ་དུ་འགྲོ་རྒྱུ་བྱུང་ན་ཕཊ་ཀྱིས་བེམ་རིག་བྲལ་ནས་ཤ་ཁྲག་ཐར་གྱིས་ཞིག་སྟེ་སྣང་སྲིད་ཁྱབ་པའི་འདོད་ཡོན་དུ་དམིགས་ནས་ལྷ་འདྲེ་རྣམས་ལ་གཟན་དུ་བོར་ཏེ་རྣམ་པར་ཤེས་པ་ཁྲོས་མ་བརྒྱད་དུ་གྱུར་ནས་ཕྱོགས་བཞི་མཚམས་བཞིར་འགྲོ་བར་བསམ་ལ་མིག་མཐོང་ཙམ་ལ་ཕྱིན་ནས་སླར་ཆོས་དབྱིངས་ཀུན་ཏུ་བཟང་མོའི་ཀློང་ནས་གཅིག་ཏུ་འདྲེས་པ་ཡེ་ཤེས་མཁའ་འགྲོ་སྡེ་ལྔའི་ཐུགས་ཀའི་འོད་ཟེར་གྱི་སྦུ་གུ་དར་སྐུད་ལྟ་བུའི་ནང་ནས་རང་གི་རིག་པ་ཐིག་ལེ་ཉུང་འབྲུ་ཙམ་དཀར་གསལ་འོད་དང་ལྡན་པར་གྱུར་ཏེ་ཧྲི་ལི་ལི་སོང་ནས་རང་གི་གནས་ཁང་གི་སྟེང་ནས་བབ་པར་བསམ་ཞིང་འགྲོའོ༔ ས་མ་ཡ༔ རྒྱ་རྒྱ་རྒྱ༔ བརྡ་ཐིམ༔ རྗེས་གཅོད་ཟབ་མོའི་མཐར་ཐུག་འདིས༔ ནད་གདོན་མི་མཐུན་ཕྱོགས་ཀུན་སེལ༔ བཀྲ་ཤིས་དགེ་ལེགས་ཐམས་ཅད་འཕེལ༔ གནས་ཁང་རིན་ཆེན་དམིགས་གནད་ཟུངས༔ གཟའ་བདུད་དུག་གི་སྤུ་གྲིས་སྲུངས༔ ཐུབ་པར་སྲུངས་ཤིག་ས་མ་ཡ༔ ཨ་ཐཾ༔ སྤྲང་རྒན་མི་གསོབ་ཁ་འགུལ་གྱིས། །ཆོས་ཉིད་ནམ་མཁའི་མཛོད་ལས་བཏོན། །འགྲོ་ཕན་སེམས་ཀྱིས་གཏན་ལ་ཕབ། །ཡིག་སྨྱོན་བུ་སྨྱོན་དྷརྨས་བྲིས། །དགེའོ། །དགེའོ། །དགེའོ།། །། ཧཱུྃ་ཧྲཱིཿ ཡེ་ཤེས་མཁའ་འགྲོའི་ཐུགས་རྗེའི་གདངས༔ ཡེ་ཤེས་ལྔ་ཡི་མེ་བྱུང་བས༔ ཚེ་འདས་དུག་ལྔའི་ཕུང་པོ་བསྲེག༔ ཡེ་ཤེས་རྩལ་ཆེན་འབར་གྱུར་ཅིག༔ ཨ་ནྲྀ་སུ་ཏྲི་པྲེ་དུ་ཛྭ་ལ་རཾ་ཁཱ་ཧི༔
༠༠༠༠༠༠༠༠བརྡ་ཡིག༥༢༡